Ορίζει την Ευρωπόλ ως κεντρική υπηρεσία για την καταπολέμηση της παραχάραξης και κιβδηλείας του ευρώ, προκειμένου να εφαρμοστεί αποτελεσματικά η διεθνής σύμβαση για την πρόληψη της παραχάραξης και της κιβδηλείας, που υπογράφηκε στη Γενεύη το 1929, (σύμβαση της Γενεύης) καθώς και να ενισχυθεί η συνεργασία μεταξύ των χωρών της Ευρωπαϊκής Ένωσης (ΕΕ), αλλά και μεταξύ των χωρών της ΕΕ, της Ευρωπόλ και των τρίτων χωρών. Η ΕΕ ενισχύει τη συνεργασία μεταξύ των χωρών της ΕΕ και μεταξύ των χωρών της ΕΕ και της Ευρωπόλ, με σκοπό την προστασία του ευρώ από την παραχάραξη και την κιβδηλεία σε διεθνές επίπεδο. Οι τρίτες χώρες χρειάζονται μια κεντρική υπηρεσία για να ζητούν πληροφορίες σχετικές με τα παραχαραγμένα ευρώ. Όλες οι σχετικές πληροφορίες θα πρέπει να συγκεντρώνονται προκειμένου να αναλύονται στην Ευρωπόλ, η οποία λειτουργεί ως κεντρική υπηρεσία για την καταπολέμηση της παραχάραξης και κιβδηλείας του ευρώ δυνάμει της σύμβασης της Γενεύης. Ο ρόλος της Ευρωπόλ Η Ευρωπόλ λειτουργεί ως κεντρική υπηρεσία για την καταπολέμηση της παραχάραξης και κιβδηλείας του ευρώ κατά την έννοια του άρθρου 12 της σύμβασης της Γενεύης, το οποίο αναφέρει ότι "σε κάθε χώρα, στο πλαίσιο του εθνικού δικαίου της, πρέπει να οργανώνονται από κεντρική υπηρεσία έρευνες για ζητήματα παραχάραξης και κιβδηλείας." Στο πλαίσιο της εντολής της η Ευρωπόλ: συγκεντρώνει και επεξεργάζεται όλα τα πληροφοριακά στοιχεία που είναι δυνατόν να διευκολύνουν τη διερεύνηση, πρόληψη και καταπολέμηση της παραχάραξης και κιβδηλείας του ευρώ, και διαβιβάζει τα στοιχεία αυτά στις εθνικές κεντρικές υπηρεσίες των χωρών της ΕΕ· έχει απευθείας ανταποκρίσεις με τις κεντρικές υπηρεσίες τρίτων χωρών, σύμφωνα με τους κανόνες για τη διαβίβαση δεδομένων προσωπικού χαρακτήρα· διαβιβάζει, όταν το θεωρεί σκόπιμο, στις κεντρικές υπηρεσίες τρίτων χωρών μια σειρά δειγμάτων των κυκλοφορούντων ευρώ· γνωστοποιεί τακτικά στις κεντρικές υπηρεσίες τρίτων χωρών τις νέες εκδόσεις νομισμάτων, την απόσυρση νομισμάτων από την κυκλοφορία, κάθε ανακάλυψη παραχαραγμένου ή πλαστού ευρώ, λεπτομέρειες των παραχαράξεων που ανακαλύπτονται κλπ. Όσον αφορά την παραχάραξη και κιβδηλεία όλων των λοιπών νομισμάτων, οι εθνικές κεντρικές υπηρεσίες εξακολουθούν να είναι αρμόδιες. Αποτελεσματική εφαρμογή της σύμβασης της Γενεύης του 1929 Η σύμβαση της Γενεύης θα πρέπει να εφαρμόζεται αποτελεσματικότερα. Θεσπίζει αποτελεσματικούς κανόνες για την πρόληψη και την καταπολέμηση των παραβάσεων που σχετίζονται με παραχάραξη και κιβδηλεία. Η λέξη "νόμισμα" αναφέρεται σε χαρτονομίσματα και κέρματα που αποτελούν νόμιμο χρήμα. Το Συμβούλιο θεωρεί σκόπιμο να καταστούν όλες οι χώρες της ΕΕ συμβαλλόμενα μέρη της σύμβασης.